ประกาศกรมสรรพสามิต เรื่อง กำหนดจำนวนสุรา ใบยา ยาอัด ยาสูบ หรือไพ่ และกำหนดด่านศุลกากรสำหรับผ่อนผันให้ผู้นำสุรา หรือไพ่เข้ามาในราชอาณาจักร หรือให้ผู้นำเข้ามาในหรือส่งออกไปนอกราชอาณาจักร ซึ่งใบยา ยาอัด หรือยาสูบ เพื่อเป็นตัวอย่างสินค้าหรือมิใช่เพื่อการค้า โดยไม่ต้องขอรับใบอนุญาต
ประกาศกรมสรรพสามิต
เรื่อง กำหนดจำนวนสุรา ใบยา ยาอัด ยาสูบ หรือไพ่
และกำหนดด่านศุลกากรสำหรับผ่อนผันให้ผู้นำสุรา
หรือไพ่เข้ามาในราชอาณาจักร
หรือให้ผู้นำเข้ามาในหรือส่งออกไปนอกราชอาณาจักร ซึ่งใบยา ยาอัด
หรือยาสูบ
เพื่อเป็นตัวอย่างสินค้าหรือมิใช่เพื่อการค้า โดยไม่ต้องขอรับใบอนุญาต[๑]
 

อาศัยอำนาจตามความในมาตรา
๑๕๔ วรรคสาม มาตรา ๑๖๖ วรรคสาม และมาตรา ๑๗๕ วรรคสาม
แห่งพระราชบัญญัติภาษีสรรพสามิต พ.ศ. ๒๕๖๐ อธิบดีกรมสรรพสามิตกำหนดจำนวนสุรา ใบยา ยาอัด ยาสูบ หรือไพ่
และด่านศุลกากรสำหรับผ่อนผันให้ผู้นำสุราหรือไพ่เข้ามาในราชอาณาจักร และผู้นำเข้ามาในหรือส่งออกไปนอกราชอาณาจักรซึ่งใบยา
ยาอัด หรือยาสูบเพื่อเป็นตัวอย่างสินค้าหรือมิใช่เพื่อการค้า
โดยไม่ต้องขอรับใบอนุญาตไว้ ดังต่อไปนี้

ข้อ
๑ ผ่อนผันให้ผู้นำสุรา ยาสูบ และไพ่
เข้ามาในราชอาณาจักรเพื่อเป็นตัวอย่างสินค้าหรือมิใช่เพื่อการค้าตามจำนวนที่ได้รับยกเว้นภาษีสรรพสามิตเนื่องจากเป็นสินค้านำเข้าที่จำแนกไว้ในภาคที่ว่าด้วยของที่ได้รับยกเว้นอากรตามกฎหมายว่าด้วยพิกัดอัตราศุลกากร
ทางด่านศุลกากรทุกด่านศุลกากร ไม่ต้องขอรับใบอนุญาต

ข้อ
๒ ผ่อนผันให้ผู้นำยาสูบชนิดบุหรี่ซิกาแรต
ที่มิใช่ยาสูบชนิดบุหรี่ซิกาแรตที่มีชื่อตราเดียวกับยาสูบชนิดบุหรี่ซิกาแรตที่ผลิตในประเทศ
ติดตัวเข้ามาในราชอาณาจักรเพื่อเป็นตัวอย่างสินค้าหรือมิใช่เพื่อการค้า
จำนวนไม่เกิน ๑,๐๐๐ มวน ทางสำนักงานศุลกากรตรวจของผู้โดยสารท่าอากาศยานสุวรรณภูมิ
ไม่ต้องขอรับใบอนุญาต

ข้อ ๓ ผ่อนผันให้ผู้นำสุราจำนวนไม่เกิน
๑๐ ลิตร หรือยาสูบยกเว้นบุหรี่ซิกาแรตไม่เกิน ๒
กิโลกรัมเข้ามาในราชอาณาจักร
เพื่อเป็นตัวอย่างสินค้าหรือมิใช่เพื่อการค้าทางสำนักงานศุลกากรทุกแห่งในเขตกรุงเทพมหานคร
หรือกรณีนำติดตัวเข้ามาทางด่านศุลกากรท่าอากาศยานเชียงใหม่ด่านศุลกากรท่าอากาศยานภูเก็ต
ด่านศุลกากรท่าอากาศยานหาดใหญ่ ด่านศุลกากรสะเดา ด่านศุลกากรปาดังเบซาร์ ด่านศุลกากรสุไหงโก-ลก
และสำนักงานศุลกากรตรวจของผู้โดยสารท่าอากาศยานสุวรรณภูมิ
ไม่ต้องขอรับใบอนุญาต

ข้อ
๔ ผ่อนผันให้ผู้นำเข้ายาสูบ ตามข้อ ๑
หรือข้อ ๒ ที่มีจำนวนยาสูบเหลือจากการใช้สอยแล้วนำยาสูบดังกล่าวติดตัวออกไปนอกราชอาณาจักรได้
ทางด่านศุลกากรที่มีการปฏิบัติพิธีการตรวจปล่อยสินค้า ไม่ต้องขอรับใบอนุญาต

ข้อ
๕ ผ่อนผันให้ผู้เดินทางออกไปนอกราชอาณาจักรซึ่งนำยาสูบชนิดบุหรี่ซิกาแรตไม่เกิน
๒๐๐ มวน หรือบุหรี่ซิการ์ บุหรี่อื่น ยาเส้นปรุง ยาเคี้ยว
ชนิดใดชนิดหนึ่งหรือหลายชนิดรวมกัน ไม่เกิน ๕๐๐ กรัม แต่ถ้ามีบุหรี่ซิกาแรตด้วย
บุหรี่ซิกาแรตจะต้องไม่เกิน ๒๐๐ มวน และน้ำหนักรวมทั้งสิ้นจะต้อง ไม่เกิน ๕๐๐ กรัม หรือยาเส้นไม่เกิน ๑ กิโลกรัม
ที่ได้เสียภาษีสรรพสามิตถูกต้องแล้วติดตัวออกไปเพื่อเป็นตัวอย่างสินค้าหรือมิใช่เพื่อการค้า
ทางด่านศุลกากรที่มีการปฏิบัติพิธีการตรวจปล่อยสินค้า โดยไม่ต้องขอรับใบอนุญาต

ข้อ
๖ ประกาศนี้ให้ใช้บังคับตั้งแต่วันออกประกาศเป็นต้นไป


ประกาศ
ณ วันที่ ๒๗ กันยายน พ.ศ. ๒๕๖๐
สมชาย พูลสวัสดิ์
อธิบดีกรมสรรพสามิต







พัชรภรณ์/จัดทำ
๕ ตุลาคม ๒๕๖๑


[๑] ราชกิจจานุเบกษา เล่ม ๑๓๕/ตอนพิเศษ ๑๑๙ ง/หน้า ๑๔๔
(เล่มที่๒)/๒๔ พฤษภาคม ๒๕๖๑